Ερώτηση με αίτημα γραπτής απάντησης  E-002296/2023  
προς την Επιτροπή  
Άρθρο 138 του Κανονισμού  
Εμμανουήλ Φράγκος (ECR)

Ο κανονισμός (ΕΚ) αριθ. 1967/2006 του Συμβουλίου περιορίζει την αλιεία με συρόμενα εργαλεία, επιτρέποντας τη λειτουργία της βιντζότρατας στο 1,5 ναυτικό μίλι από την ακτή ή στα 50 μέτρα βάθος.

Η βιντζότρατα, ως παραδοσιακό εργαλείο, είναι ελάχιστα παρεμβατική στον βυθό, με παρουσία 2-3 χιλιετιών στο Αιγαίο (αναφορές σε Όμηρο, Πλούταρχο), προκαλώντας 5 φορές λιγότερες απορρίψεις από άλλα εργαλεία.

Αλιεύει κατά 75-80% μαρίδα (και μόνο αυτή νόμιμα) και σαρδέλα και κατά 20-25% γόπα, μπαρμπούνια, καλαμάρια (ΕΛΚΕΘΕ, ΙΝΑΛΕ), εκτός περιοχών Ποσειδωνίας, περιοριζόμενη κάτω από το 2% της παράκτιας ζώνης, όταν τα αλιεύματα δεν είναι πλέον γόνος, συμβάλλοντας έτσι στη βιώσιμη αλιεία.

Στις 17.1.2021, η Ελλάδα υπέβαλε διαχειριστικό σχέδιο για τα έτη 2021-2024, για το οποίο, παρά την έγκριση της Επιτροπής χωρίς την παραμικρή παρατήρηση, αρνείται μέχρι σήμερα αναιτιολόγητα να ολοκληρώσει τις εσωτερικές τυπικές διαδικασίες (δημοσίευση σε ΦΕΚ). Επισημαίνεται, επιπλέον, η έκδοση της υπ’ αριθμ. 2133/2022 απόφασης του Συμβουλίου της Επικρατείας που την υποχρεώνει σε αυτό.

Τα εμπόδια στην ελληνική βιντζότρατα έχουν εκτοξεύσει τις εισαγωγές αλιευμάτων (κυρίως μαρίδας) από Τουρκία και Αλβανία.

Ερωτάται η Επιτροπή:

* 1)Έλαβε εξήγηση της ασυνέπειας της ελληνικής κυβέρνησης και της άρνησής της να εφαρμόσει δικαστική απόφαση;
* 2)Πώς σχεδιάζει να στηρίξει την ελληνική βιντζότρατα, άρα τη βιώσιμη ευρωπαϊκή αλιεία;

Κατάθεση:19.7.2023